Zoeloeleër het dié ring gebruik | Netwerk24
Zoeloeleër het dié ring gebruik
Deur Jan-Piet Bosman, Randburg 01 Augustus 2020 00:00
Dit was 'n besonder interessante rubriek deur prof. Fransjohan Pretorius (28.07) oor die Anglo-Zoeloeoorlog.
In die beperkte beskikbare ruimte het hy uitstekend daarin geslaag om van die vernaamste momente van die oorlog uit te lig.
Omdat hy 'n historikus en nie 'n antropoloog is nie, het die vermelding van 'n magiese artikel wat in die Zoeloe-etnologie en in hul vernaamste veldslae in die 18de en 19de eeu as 'n belangrike instrument gefigureer het, agterweë gebly.
Dit was een van die heel belangrikste nasionale ampsartikels in die sorg van die koningshuis, 'n magiese, ringvormige voorwerp wat gebruik is in die voorbereiding van die Zoeloeleër.
Engelse skrywers verwys na die inkatha yezwe as die "Zulu Royal Magic Hoop of Power".
My magisterverhandeling is getiteld: Die kulturele simboliek van die Inkatha-ring by die Zoeloe (JP Bosman 1984).
Dit kan as 'n gegewe aanvaar word dat dié ring in die voorbereiding van die Zoeloeleër gebruik is voor die Slag van Bloedrivier, asook voor die Britse aanval op Ulundi in Julie 1879.
Sommige skrywers is oortuig daarvan dat daardie oorspronklike inkatha saam met die hele koninklike kraal verbrand is omstreeks 12:00 op 4 Julie 1879.